Document ID: 32012R1012

KOMISIJOS ĮGYVENDINIMO REGLAMENTAS (ES) Nr. 1012/2012
2012 m. lapkričio 5 d.
kuriuo dėl gyvūnų platintojų rūšių sąrašo, sveikatos reikalavimų ir sertifikavimo reikalavimų, susijusių su epizootiniu opiniu sindromu, ir dėl Tailandui skirto įrašo trečiųjų šalių, iš kurių leidžiama importuoti į Sąjungą tam tikras žuvis ir žuvininkystės produktus, sąraše iš dalies keičiamas Reglamentas (EB) Nr. 2074/2005 ir Reglamentas (EB) Nr. 1251/2008
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnio antrą pastraipą,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 16 straipsnio antrą pastraipą,
atsižvelgdama į 2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (3), ypač į jos 17 straipsnio 2 dalį, 22 ir 25 straipsnius bei 61 straipsnio 3 dalį,
kadangi:
(1)
2005 m. gruodžio 5 d. Komisijos reglamentu (EB) Nr. 2074/2005, nustatančiu įgyvendinimo priemones tam tikriems produktams pagal Reglamentą (EB) Nr. 853/2004 ir oficialios kontrolės organizavimui pagal Reglamentus (EB) Nr. 854/2004 ir (EB) Nr. 882/2004, nukrypstančiu nuo Reglamento (EB) Nr. 852/2004 bei iš dalies keičiančiu Reglamentus (EB) Nr. 853/2004 ir (EB) Nr. 854/2004 (4), nustatyti veterinarijos sertifikatų pavyzdžiai, susiję į Sąjungą įvežamais žmonėms vartoti skirtais tam tikrais vandens gyvūnais ir gyvūniniais produktais;
(2)
žmonėms vartoti skirtų importuojamų žuvininkystės produktų veterinarijos sertifikato pavyzdyje, pateiktame Reglamento (EB) Nr. 2074/2005 VI priedo IV priedėlyje, yra gyvūnų sveikumo patvirtinimas, susijęs su reikalavimais, taikomais Direktyvos 2006/88/EB IV priedo II dalyje išvardytoms tam tikroms ligoms, įskaitant epizootinį opinį sindromą, imlių rūšių gyvūnams;
(3)
2008 m. gruodžio 12 d. Komisijos reglamente (EB) Nr. 1251/2008, kuriuo įgyvendinamos Tarybos direktyvos 2006/88/EB nuostatos dėl akvakultūros gyvūnų ir jų produktų pateikimo rinkai ir importo į Bendriją reikalavimų bei dėl tokiais atvejais taikomų sertifikavimo reikalavimų ir kuriuo patvirtinamas gyvūnų platintojų rūšių sąrašas (5), nustatyti gyvūnų sveikatos reikalavimai ir sertifikavimo reikalavimai, taikomi į Sąjungą importuojamiems tam tikriems akvakultūros gyvūnams ir tam tikriems jų produktams;
(4)
Reglamento (EB) Nr. 1251/2008 I priede nustatytas gyvūnų platintojų rūšių sąrašas, susijęs su Direktyvos 2006/88/EB IV priedo II dalyje išvardytomis ligomis. Į tą sąrašą šiuo metu yra įtrauktos epizootinį opinį sindromą platinančių gyvūnų rūšys;
(5)
Reglamento (EB) Nr. 1251/2008 III priede, inter alia, pateiktas trečiųjų šalių, teritorijų, zonų ar teritorinių vienetų, iš kurių leidžiama į Sąjungą importuoti dekoratyvines žuvis, imlias vienai ar daugiau Direktyvos 2006/88/EB IV priede išvardytų ligų ir skirtas uždaroms dekoratyvinių vandens gyvūnų laikymo vietoms. sąrašas;
(6)
į to priedo sąrašą įtraukta Indija ir Vietnamas, kad importuojamoms epizootiniam opiniam sindromui imlių rūšių žuvims būtų taikomos specialios gyvūnų sveikatos nuostatos, leidžiančios panaikinti dėl šios ligos kylančią riziką;
(7)
be to, Reglamento (EB) Nr. 1251/2008 IV priedo A ir B dalyse veterinariniuose sertifikatuose parteikti gyvūnų sveikumo patvirtinimai, susiję su reikalavimais, taikomais Direktyvos 2006/88/EB IV priedo II dalyje išvardytoms tam tikroms ligoms, įskaitant epizootinį opinį sindromą, imlių gyvūnų rūšims ir gyvūnų platintojų rūšimis;
(8)
Direktyvoje 2006/88/EB su pakeitimais, padarytais Komisijos įgyvendinimo Direktyva 2012/31/ES (6), epizootinis opinis sindromas (EOS) į IV priedo II dalį jau nebeįtrauktas kaip egzotinė liga;
(9)
Sąjungos teisės nuoseklumo ir aiškumo sumetimais Reglamentas (EB) Nr. 2074/2005 ir Reglamentas (EB) Nr. 1251/2008 turėtų būti iš dalies pakeisti, kad iš jų būtų išbrauktos nuostatos, kuriose minimas epizootinis opinis sindromas;
(10)
išbraukus epizootinį opinį sindromą iš Direktyvos 2006/88/EB IV priedo II dalies, tapo nebereikalingos atitinkamos Indijai ir Vietnamui taikomos gyvūnų sveikatos nuostatos, todėl šios šalys turėtų būtų išbrauktos iš sąrašo šalių, turinčių importui į Sąjungą numatytiems vandens gyvūnams taikyti su konkrečiomis ligomis susijusias gyvūnų sveikatos priemones;
(11)
į Reglamento (EB) Nr. 1251/2008 III priedą Tailandas yra įtrauktas kaip trečioji šalis, iš kurios leidžiama importuoti karpines (Cyprinidae), skirtas auginti, natūraliai išsivalyti, taip pat skirtas pramoginės žvejybos plotams ir uždaroms dekoratyvinių vandens gyvūnų laikymo vietoms. Tailandas paprašė būti įtrauktas į III priedo sąrašą, kad iš šios trečiosios šalies į Sąjungą būtų galima eksportuoti ir kitų rūšių žuvis;
(12)
2009 m. lapkričio mėn. Maisto ir veterinarijos tarnyba Tailande atliko vandens gyvūnų sveikatos patikrinimą. Tailando kompetentinga institucija sėkmingai įvykdė po patikrinimo pateiktas Maisto ir veterinarijos tarnybos rekomendacijas. Todėl tikslinga iš šios trečiosios šalies leisti į Sąjungą importuoti ir kitų rūšių žuvis. Todėl Reglamento (EB) Nr. 1251/2008 III priede Tailandui skirtas įrašas turėtų būti atitinkamai iš dalies pakeistas;
(13)
todėl Reglamentas (EB) Nr. 2074/2005 ir Reglamentas (EB) Nr. 1251/2008 turėtų būti atitinkamai iš dalies pakeisti;
(14)
siekiant valstybėms narėms ir pramonei sudaryti sąlygas imtis priemonių, būtinų šiame reglamente nustatytiems reikalavimams vykdyti, tikslinga nustatyti pereinamojo laikotarpio priemones;
(15)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2074/2005 VI priedo IV priedėlis pakeičiamas šio reglamento I priedo tekstu.
2 straipsnis
Reglamento (EB) Nr. 1251/2008 I, III ir IV priedai iš dalies keičiami pagal šio reglamento II priedą.
3 straipsnis
Pereinamuoju laikotarpiu iki 2013 m. kovo 1 d. vandens gyvūnų siuntas, prie kurių pridėti gyvūnų sveikatos sertifikatai, išduoti pagal Reglamento (EB) Nr. 1251/2008 IV priedo A ir B dalis, ir žuvininkystės produktų siuntas, prie kurių pridėti veterinarijos sertifikatai, išduoti pagal Reglamento (EB) Nr. 2074/2008 VI priedo IV priedėlį, naudojant tą sertifikatų versiją, kuri galiojo prieš nustatant pakeitimus šiuo reglamentu, galima tiekti rinkai arba įvežti į Sąjungą, jeigu iki tos datos jie pasieks galutinę paskirties vietą.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. lapkričio 5 d.

Labels: 3
18
17
6